text: To mænd brændt ihjel
  14 november 2010 kl. 09.08
  To unge mænd er døde efter en brand i Tønder, oplyser Syd- og Sønderjyllands Politi til TV SYD.
  Branden er sket i et mindre rækkehus på Syrenvænget i Tønder, et villa-område ud til Bargumsvej.
  Ifølge Tønder Brandvæsen stod der ild ud af et vindue på forsiden af huset, da brandvæsenet ankom til stedet tidligt i morges.
  Der blev sendt røgdykkere ind i huset, hvor de fandt to unge mænd liggende livløse i stuen. Hele huset var fyldt med karftig røg.
  
  Erklæret døde på stedet
  De to unge mænd blev erklæret døde på stedet af en tilkaldt læge.
  Den ene af de to omkomne er husets 25-årige beboer og den anden er er en 20-årig gæst fra Løgumkloster.
  Vagtchef Erik Lindholt har i øjeblikket ikke flere oplysninger til de omkomnes identitet, eller til hvordan branden er opstået. 
  Politiet har informeret de afdødes pårørende, og er netop nu i gang med brandtekniske undersøgelser på stedet.
  